<classify> WAZIRI Mkuu, Kassim Majaliwa ameweka jiwe la msingi katika mradi wa ujenzi wa maabara ya afya ya jamii kwenye Hospitali ya Taifa ya Magonjwa Ambukizi ya Kibongoto na kusema amefarijika kuona lengo la Rais John Magufuli katika sekta ya afya likitekelezwa.Amesema Rais anataka kuona Watanzania wote wanapata huduma mbalimbali za kijamii zikiwemo za afya karibu na makazi yao, hivyo wananchi hawana budi kuendelea kumuamini na kushirikiana na serikali yao.Ameyasema hayo alipotembelea hospitali ya Kibongoto iliyoko kwenye mtaa wa Mae kata ya Ivaeny wilayani Siha, akiwa katika ziara ya kikazi mkoani Kilimanjaro.Rais wetu Dk Magufuli ana nia ya kuwahudumia Watanzania wote walioko katika maeneo yote nchini. Wananchi wote wanapata huduma sawa bila ya ubaguzi wa aina yoyote, hivyo endeleeni kuiamini serikali yenu, amesema.Kadhalika, Waziri Mkuu alisema wilaya hiyo imepewa Sh bilioni 1.5 kwa ajili ya mradi wa ujenzi wa hospitali ya wilaya na kuhusu upatikanaji wa dawa kwenye vituo vya kutolea huduma za afya kwa sasa umefikia asilimia 95.Awali, Kaimu Mganga Mkuu wa Hospitali ya Kibongoto, Dk Riziki Kisonga amesema ujenzi wa jengo hilo utafanyika kwa awamu tatu, awamu ya kwanza itagharimu Sh bilioni 2.183 na ulianza Septemba 2018 na unatarajiwa kukamilika Julai, mwaka huu.Dk Kisonga amesema jengo hilo ni la ghorofa tatu zenye pande mbili pacha, upande wa kwanza ni kwa ajili ya kazi za maabara kwa uchunguzi wa vimelea hatari na hatarishi sana na virusi vinavyosababisha milipuko ya magonjwa kama marburg, ebola, chikungunya na dengue.Amesema mradi huo mpaka kukamilika unatarajiwa kugharimu Sh bilioni 8.86, ambazo zinaonekana kuwa zipo juu kutokana na uhitaji wa kitaalamu wa uwekaji wa mifumo thabiti ya kuchuja hewa ambayo itahimili kazi zinazotarajiwa kufanyika.Umuhimu wa maabara hii ni kusaidia kutoa huduma za uchunguzi wa magonjwa ambukizi yakiwemo ya kifua kikuu na magonjwa mengine yasiyoambukiza katika ubora unaotambulika kimataifa, amesema.  <topic>: KITAIFA 